Brownlee wil vasbyt tot 2021 se Spele | Netwerk24
Alistair Brownlee, die tweemalige Olimpiese kampioen, het Woensdag bevestig dat hy sy titel op die Tokio-spele in 2021 sal verdedig.
Alistair Brownlee van Brittanje beoog nou om sy Olimpiese titel in driekamp in 2021 te probeer verdedig. Foto: Getty Images
Die 31-jarige Britse driekamp-spesialis was aanvanklik van plan om in Augustus, ná afloop van die Spele, sy aandag na Ysterman-kompetisies te verskuif, maar volgens hom sal hy dié skuif nou eers volgende jaar maak.
"Tokio-2020 sou 100% my laaste kortafstandwedloop wees, maar ek sal nou dit vir nog 'n jaar moet uitstel," het Brownlee aan die Press Association gesê.
Die goue medaljewenner in Londen in 2012 en Rio de Janeiro in 2016 was in Nieu-Mexiko in die VSA besig om saam met sy broer, Jonny, te oefen toe hy van die uitstel van die Spele gehoor het.
"Die logiese gevolgtrekking is dat dit moeiliker gaan wees, want ek gaan 'n jaar ouer wees. Jy weet egter nooit wat in 'n jaar in 'n uithouwedloop kan gebeur nie."
Brownlee, die eerste persoon wat sy driekamp-titel op 'n Olimpiese Spele verdedig, meen dat daar baie ander atlete is vir wie die uitstel van die byeenkoms 'n groter uitdaging sal inhou.
"Die Olimpiese Spele is 'n inspirerende gebeurtenis, maar wanneer mense in hospitale besig is om hul lewens te verloor, kom dit as onvanpas voor dat enige van daardie hulpbronne aan die byeenkoms gewy word." – Sport24